Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 163/14/4403	Nitra, 8.10.2014
EEČ : 2-32-5-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
za prečin zanedbania povinnej výživy podľa § 207 odsek 1 Trestného zákona, ktorého sa dopustil na tom skutkovom základe, že ako otec XXXXX, nar. XXXXX, bytom u matky XXXXX v XXXXX, hoci má k tomuto vyživovaciu povinnosť priamo zo Zákona o rodine a na základe rozsudku Okresného súdu v XXXXX sp. zn. 1XXXXX zo dňa 22.02.2007, právoplatného dňa 28.03.2007, je povinný prispievať na jeho výživu sumou 2.000,- Sk (66,39,-Eur) mesačne, ktorú je povinný zasielať vždy do 15-teho dňa v mesiaci vopred do rúk matky počnúc právoplatnosťou rozsudku, od 01. novembra 2012 si túto povinnosť riadne neplní a tak ku dňu 30.09.2014 dlhuje na výživnom sumu vo výške 106,51,- Eur,

lebo nie je tento skutok trestným činom a nie je dôvod na postúpenie veci.

Odôvodnenie:

Poverený príslušník Obvodného oddelenia PZ XXXXX uznesením sp. zn. XXXXX zo dňa 04.03.2014 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 29.04.2014 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe opísanom vo výroku tohto uznesenia a po vykonanom skrátenom vyšetrovaní predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno b) Trestného poriadku . 
Podľa § 215 odsek 1 písmeno b) Trestného poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.
Podľa § 10 odsek 1 Trestného zákona prečin je 
a)	trestný čin spáchaný z nedbanlivosti alebo
b)	 úmyselný trestný čin, za ktorý tento zákon v osobitnej časti ustanovuje trest odňatia slobody s hornou trestnej sadzby neprevyšujúcou päť rokov.
Podľa 207 odsek 1 Trestného zákona kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, potrestá sa odňatím slobody až na dva roky.
Podľa § 10 odsek 2 Trestného zákona nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná.
Preskúmaním predmetného vyšetrovacieho spisu som zistila, že zákonné podmienky na postup v zmysle ustanovenia § 215 odsek 1 písmeno b) Trestného poriadku sú splnené, pričom poukazujem na výpovede svedkyne XXXXX č.l. 15-20 a 63-64, z ktorých vyplýva, že obvinený dlhoval na výživnom za mesiace november 2012, október 2013, december 2013 a celý rok 2014 do augusta, kedy výživné platil nasledovne:
07.04.2014 poslal 20,- Eur, 
10.05.2014 poslal 30,- Eur, 
17.05.2014 poslal 200,- Eur, 
06.06.2014 prevzala 200,- Eur, 
07.07.2014 jej prišlo na účet 66,39,- Eur,
08.08.2014 jej prišlo na účet 66,39,- Eur a 
11.08.2014 poslal 41,- Eur. 
Do konca augusta 2014 jej tak ostal dlžný 106,51,- Eur. 
Ďalej poukazujem na správu od zamestnávateľa obvineného XXXXX č.l. 66, podľa ktorej obvinený pracuje u tohto zamestnávateľa od 10.04.2014 na dobu určitú do 31.05.2015, pričom pri nástupe do zamestnania vyživovaciu povinnosť nahlásil a výživné mu je na základe jeho žiadosti zrážané z mesačnej mzdy od júna 2014. 
Poukazujem aj na úradný záznam povereného príslušníka PZ č.l. 65, podľa ktorého svedkyňa XXXXX potvrdila, že obvinený jej aj v septembri 2014 vyplatil výživné na účet vo výške 66,39,- Eur.
Na č.l. 12-14, 68, 75-77 sa nachádzajú listinné dôkazy dokumentujúce platby výživného obvineným.
Z vykonaného dokazovania teda vyplýva, že obvinený  za mesiace november 2012, október 2013, december 2013 a v období od 01.01.2014 do 30.09.2014 mal zaplatiť na výživnom sumu vo výške 12 x 66,39 Eur teda 796,68,- Eur a zaplatil 690,17,- Eur, teda za stíhané obdobie dlhuje na výživnom sumu vo výške 796,68,- Eur - 690,- Eur, čo je 106,51,- Eur. 
Vzhľadom na tú skutočnosť, že dlh na výživnom nedosahuje výšku dlhu za tri mesiace a obvinený si vyživovaciu povinnosť od apríla 2014 pravidelne plní, pričom od 10.04.2014 je zamestnaný v XXXXX, kde vyživovaciu povinnosť nahlásil a na základe jeho žiadosti je mu výživné od júna 2014 zrážané z mesačnej mzdy, s poukazom na citované ustanovenie § 10 odsek 2 Trestného zákona mám za to, že skutok nie je trestným činom  a zároveň nie je dôvod na postúpenie veci.
Dlh na výživnom vo výške 106,51,- Eur však napriek tomu môže byť oprávnenou osobou vymáhaný v exekučnom konaní.        
S poukazom na všetky vyššie uvedené skutočnosti som rozhodla tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka